《吊丘忠臣》
明代·谭大初

宋家末造国不竞，景炎祥兴皆寄生。腥膻躏轹闽广间，五岭以南无坚城。

当日守臣多爱死，往往全躯保妻子。楚囚赵虏走且僵，谁似平原颜御史。

狼烟蓦蓦薄韶阳，北门锁钥已锒铛。封疆之臣诚捍禦，江淮复生真源张。

义士见危当授命，存亡誓与孤城并。黄尘蔽日云漫漫，公服拜天惟自靖。

委身谁不为良臣，匪躬之故非徇名。问甚鸿毛与泰山，纲常为重身为轻。

谁道韶城为虏圮，更有金城长万里。谁道公死非全归，高节清风树人纪。

遗容俨雅非公神，地为河岳天星辰。烹鲂鳏猗溉鬵釜，吊公忠兮怀好音。

作者简介：谭大初，字宗元，号次川。始兴人。明世宗嘉靖十七年（一五三八）进士。初授工部主事，历官至南京户部尚书。尝力荐海瑞。卒年七十五。著有《次州存稿》。《明史》卷二○一、清温汝能《粤东诗海》卷二四等有传。